Επιμέλεια: Ελ.Γ.

Εκδηλώσεις με ελεύθερη είσοδο σε 116 αρχαιολογικούς χώρους, μνημεία και μουσεία σε όλη την Ελλάδα προγραμματίζει προς τιμήν της φετινής Αυγουστιάτικης πανσελήνου για το τετραήμερο 17, 19, 20 και 21 Αυγούστου το Υπουργείο Πολιτισμού και Αθλητισμού. Χορός, θέατρο, εικαστικές εκθέσεις, βραδιές προβολών και κυρίως μουσική περιλαμβάνουν οι εορτασμοί που και φέτος υποστηρίζει το «φυλακτικό προσωπικό» των υπηρεσιών του Υπουργείου και αναμένεται να αγκαλιαστούν από πλήθος κόσμου.

Η Ακρόπολη, όπως συνηθίζει να συμβαίνει τα τελευταία χρόνια, δεν θα συμμετάσχει στον εορτασμό για λόγους ασφαλείας. Καθώς η ολισθηρότητα σε συνδυασμό με το χαμηλό φωτισμό καθιστούν επισφαλή τη νυχτερινή επίσκεψη. Ο αρχαιολογικός χώρος της θα λειτουργήσει κανονικά, ως τις 8 το βράδυ.

Ο αγαπητός αρχαιολογικός χώρος του Σουνίου, που έκανε ντεμπούτο στους περσινούς εορτασμούς της αυγουστιάτικης πανσελήνου (έπειτα από τέσσερα χρόνια εργασιών) αλλά και το Αρχαιολογικό Μουσείο αναμένεται να συγκεντρώσουν το ενδιαφέρον όσων απομένουν στο κλεινόν άστυ.

Για όλους τους υπόλοιπους σε όποια γωνιά της Ελλάδας κι αν βρίσκονται, σίγουρα μια ενδιαφέρουσα εκδήλωση θα συμβαίνει κοντά. Συμβουλευτείτε τον αναλυτικό πίνακα.